Qo‘shilgan qiymat solig‘idan ozod etiladigan moliyaviy xizmatlarga taalluqli operatsiyalar ro‘yxatining 5-bandiga o‘zgartirish kiritish to‘g‘risida

O‘zbekiston Respublikasi “O‘zbekiston Respublikasining Markaziy banki to‘g‘risida”gi Qonunining 7-moddasi, O‘zbekiston Respublikasi “Davlat soliq xizmati to‘g‘risida”gi Qonunining 7-moddasi va O‘zbekiston Respublikasi Soliq kodeksining 209-moddasiga muvofiq O‘zbekiston Respublikasi Moliya vazirligi, Markaziy bank Boshqaruvi va Davlat soliq qo‘mitasi qaror qiladi:
 1. O‘zbekiston Respublikasi Moliya vazirligi, Markaziy bank Boshqaruvi va Davlat soliq qo‘mitasining 2013-yil 29-apreldagi 38, 8/1 va 2013-15-son qarori (ro‘yxat raqami 2460, 2013-yil 29-may) (O‘zbekiston Respublikasi qonun hujjatlari to‘plami 2013-y., 22-son, 294-modda) bilan tasdiqlangan Qo‘shilgan qiymat solig‘idan ozod etiladigan moliyaviy xizmatlarga taalluqli operatsiyalar ro‘yxatining 5-bandi quyidagi tahrirda bayon qilinsin:
 “5. Yuridik va jismoniy shaxslarning, shu jumladan investitsion vositachilarning qimmatli qog‘ozlar depo-hisobvaraqlarini ochish hamda yuritishga doir xizmatlarga quyidagilar taalluqli:
 qimmatli qog‘ozlarni hisobga olish;
 hujjatli qimmatli qog‘ozlarni saqlash;
 qimmatli qog‘ozlar chiqarilganligini tasdiqlovchi hujjatlarni saqlash;
 qimmatli qog‘ozlarni egalarining reyestrlarini yuritish;
 davlatning qimmatli qog‘ozlarga bo‘lgan huquqlarini, shuningdek qimmatli qog‘ozlarni boshqarish bo‘yicha davlat vakolat bergan shaxslarning qimmatli qog‘ozlarga bo‘lgan huquqlarini hisobga olish;
 investitsion vositachilarni depo-hisobvarag‘ini yuritish;
 belgilangan tartibda qimmatli qog‘ozlar bilan hisob-kitoblarni amalga oshirish;
 O‘zbekiston Respublikasi norezidentlari tomonidan O‘zbekiston Respublikasi hududida muomalaga chiqarilgan qimmatli qog‘ozlarni hisobga olish;
 O‘zbekiston Respublikasi rezidentlari tomonidan O‘zbekiston Respublikasi hududidan tashqarida muomalaga chiqarilgan qimmatli qog‘ozlarni hisobga olish;
 agar qonun hujjatlarida boshqacha tartib nazarda tutilgan bo‘lmasa, investitsion jamg‘armalar tomonidan chiqarilgan va ularga tegishli qimmatli qog‘ozlarga bo‘lgan huquqlarni hisobga olish;
 Omonatchilar yagona ma’lumotlar bazasini yuritish;
 O‘zbekiston Respublikasi rezidentlari tomonidan chiqarilgan emissiyaviy qimmatli qog‘ozlarga xalqaro kodlarni berish;
 emissiyaviy qimmatli qog‘ozlar harakati to‘g‘risidagi axborotni to‘plash va tizimlashtirish.
 Mazkur xizmatlarni ko‘rsatish munosabati bilan olinadigan vositachilik haqi va boshqa turdagi daromadlar ozod etiladi.”.
 2. Mazkur qaror rasmiy e’lon qilingan kundan e’tiboran kuchga kiradi.